Artem Dovbyk

Artem Dovbyk (s. 21. kesäkuuta 1997 Tšerkasy) on ukrainalainen jalkapalloilija. Hän on pelipaikaltaan hyökkääjä. Hän edustaa seuratasolla SK Dnipro-1:tä. Kotimaansa lisäksi hän on pelannut lyhyen aikaa Moldovassa ja 2,5 vuotta Tanskassa. Hän nousi Ukrainan maajoukkueeseen vuonna 2021.

Dovbyk voitti Tanskan liigamestaruuden kaudella 2017–2018 FC Midtjyllandin joukkueessa, jonne hän siirtyi kesken kauden tammikuussa 2018. Hän pääsi runkosarjassa kentälle vain kolmessa ottelussa maaliskuussa mutta pelasi loppusarjan kymmenestä ottelusta seitsemän, joissa kaksi kertaa avauskokoonpanossa, ja teki kotiottelussa FC Kööpenhaminaa vastaan 3–2-voittomaalin. Kaudella 2018–2019 hän voitti Tanskan cupin, jonka loppuottelussa hän tuli jatkoajalla vaihdosta kentälle. Kauden 2019–2020 hän pelasi lainalla SønderjyskE:ssä ja voitti Tanskan cupin, jossa hän pelasi kaikki muut ottelut paitsi loppuottelun. Ukrainan liigassa Dovbyk teki jo kaudella 2016–2017 FK Dnipron joukkueessa kuusi maalia 22 ottelussaan. Palattuaan Dnipron uuteen joukkueeseen hän teki kaudella 2020–2021 kuusi maalia 24 liigaottelussa. Seuraavalla, sodan keskeyttämällä kaudella hän oli liigan paras maalintekijä 14 maalilla 17 ottelussa.

Dovbyk pelasi Ukrainan alle 21-vuotiaiden maajoukkueessa. Ukrainan A-maajoukkueeseen hän pääsi vaihtopenkille kesäkuussa 2017 ja pelasi ensimmäisen kerran maaliskuussa 2021 MM-karsintaottelussa Kazakstania vastaan. Kesän 2021 EM-kilpailuissa hän pelasi kolmannen A-maaottelunsa päästessään neljännesvälieräottelussa Ruotsia vastaan jatkoajalla vaihdosta kentälle ja teki lisäajalla 2–1-voittomaalin. Kesäkuun 2022 puoliväliin mennessä Dovbyk on pelannut kaikkiaan 11 maaottelua ja tehnyt niissä neljä maalia, joista toisen marraskuussa 2021 MM-karsintaottelussa Bosnia ja Hertsegovinaa, kolmannen kesäkuussa 2022 voitokkaassa MM-jatkokarsintaottelussa Skotlantia ja neljännen kesäkuussa 2022 Kansojen liigan ottelussa Irlantia vastaan.

Lähteet 

Ukrainalaiset jalkapalloilijat
Vuonna 1997 syntyneet
Elävät henkilöt